**PREPORUKE POSJEDNICIMA KOZA ZA SPRJEČAVANJE UNOSA BOLESTI U STADO TE MJERE ZA KONTROLU ARTERITISA I ENCEFALITISA KOZA**

**Prijava bolesti**

Kako bi se pravovremeno poduzele mjere za sprječavanje širenja bolesti u stadu te mjere kontrole bolesti, a time spriječilo nastajanje/smanjilo ekonomske štete u proizvodnji na najmanju moguću mjeru, **posjednik životinje dužan je, odmah i bez odgađanja, prijaviti veterinaru pojavu bolesti ili znakova na temelju kojih je posumnjao da je životinja oboljela ili uginula od zarazne ili nametničke bolesti!**

**Liječenje**

AEK se ne može liječiti, no može se životinjama davati potporna terapija kako bi se spriječilo razvoj sekundarnih infekcija.

**Preporučene mjere za sprječavanje unosa bolesti u stado te mjere za kontrolu AEK**

Pravilno upravljanje stadom ima značajnu ulogu u sprječavanju unosa bolesti u stado te smanjenju prevalencije AEK.

1. Bolest se u stado najčešće unosi kupljenim životinjama. Stoga se preporuča da sve životinje prije uvođenja u stado, budu serološki pretražene na AEK s negativnim rezultatom.

2. Potrebno je izbjegavati zajedničke pašnjake, a posebno ukoliko je poznato da na istom borave životinje podrijetlom iz stada u kojima je bolest bila potvrđena.

3. Kako bi se unos bolesti sveo na najmanju moguću mjeru te spriječilo širenje bolesti unutar stada, potrebno je provoditi osnovne biosigurnosne mjere u stadu. Zajednička oprema mora se prije korištenja na životinjama obvezno očistiti i dezinficirati (npr. kliješta za tetovažu).

4. U slučaju da je serološki pozitivno 25% stada preporuka je da se navedene životinje ne pripuštaju nego izluče iz uzgoja kao i njihov podmladak, a u uzgoj uključe jarice koje potječu od zdravih (serološki negativnih) majki.

5. U slučaju da je inficirano preko 25% stada jarad je potrebno odmah po porodu odvoji od zaraženih majki, onemogućiti dodir jaradi sa majčinim sekretima te hraniti kolostrumom serološki negativnih majki.

6. Jarad je potrebno držati u izdvojenim boksovima, udaljenim od zaražene životinje najmanje 2m.

7. Jarad je potrebno hraniti kolostumom i mlijekom podrijetlom od zdravih koza ili mliječnom zamjenom. Ukoliko se koriste kolostrum i mlijeko od koza iz stada u kojem se nalaze životinje pozitivne na AEK, isti se moraju pasterizirati na način da se toplinski obrade na 560C/60 minuta, čime se postiže potpuna inaktivacija uzročnika.

8. Stado je potrebno podvrgnuti redovitom testiranju na AEK **najmanje jednom u 12 mjeseci**. Serološki pozitivne i serološki negativne životinje potrebno je odvojeno držati. Ukoliko je bolest prisutna u stadu, prevalencija iste se može smanjivati na način da se serološki pozitivne životinje čim prije izluče iz uzgoja.

* Zanemarivi rizik za AEK predstavlja zatvoreno stado u kojem su sve životinje starije od 12 mjeseci podvrgnute serološkom pretraživanju na AEK dva puta tijekom razdoblja od 12 mjeseci. Između dva testiranja ne smije proći manje od 4 mjeseca.
* Niski-srednji rizik predstavlja stado u kojem su sva testiranja životinja na AEK provedena s negativnim rezultatom, ali u koje su uvedene životinje podrijetlom iz stada koja nisu bila podvrgnuta dvokratnom pretraživanju u razmaku od 12 mjeseci.
* Visoki rizik za AEK predstavljaju stada u kojima, tijekom razdoblja od 12 mjeseci, nije provedeno serološko pretraživanje svih životinja starijih od 12 mjeseci.